Kejžorska pawlownija

Kejžorska pawlownija (Paulownia tomentosa, syn.: P. imperialis, němsce Blauglockenbaum, Kaiserbaum, Kaiserpaulownie) je štom ze swójby pawlownijowych rostlinow (Paulowniaceae)Wopis družiny při giftpflanzen.com . Prjedy bu do swójby trudownikowych rostlinow zaličany.

 Wopis 
Kejžorska pawlownija je w lěću zeleny štom abo kerk, kotryž docpěje wysokosć wot 10 hač do 15 (20) m.

Króna je šěroka a wotewrjena. Zdónk je runy.

 Łopjena 
Přećiwostejne łopjena maja hač do 40 cm dołhe stołpiki. Łopjency su šěroko wutrobojte abo słabje lapate, na woběmaj bokomaj kosmate a docpěja dołhosć wot 15 hač do 30 cm.

 Kćenja 
Kćenjowe pupki su napadnje cymtbrune, za zymu čućiwe. W miłych zymach hižo w zymje na štomje wisaja. Kćěje wot apryla hač do meje. Kćenja su zwonojte abo likojte a wisaja w zrunanych kićach z maksimalnej wysokosću wot 30 cm. Wone sylnje wonja a so před łopjenami jewja. Króna je swětłowioletna hač módrowioletna, rołkojta a docpěje dołhosć wot 4 hač do 6 cm. Nutřka su žołte smužki.

 Płody 
Płody su zelenojte, wótre, jejkojte kapslowe płody. Wone su njejědźne.

 Maćizna 
Štom wobsahuje verbascosid.

 Stejnišćo 
Rosće na w lěću ćopłych, čumpatych, wutkatych a přesakliwych pódach.

 Rozšěrjenje 
Pochadźa z srjedźneje a sewjerneje Chiny. Hižo je we wuchodnej sewjernej Ameriki zadomjeny.

 Wužiwanje 
Štom so w Europje jako parkowy štom plahuje, předewšěm w klimatisce přihódnych regionach. Z jeho drjewa so črijowe póduše a sandale zhotuja.

 Nóžki 

 Žórła 
 Mayer, Schwegler: Welcher Baum ist das?, Bäume, Sträucher, Ziergehölze, ISBN 978-3-440-11273-1, strona 52 
 Steinbachs Großer Pflanzenführer, ISBN 978-3-8001-7567-3, strona 550 

 Eksterne wotkazy 

Kategorija:Štomy